23 Maart: Kindwees is gehoorsaam wees. - Jan van der Watt - www.bybelkennis.co.za
by Mitch Kalp · Published 23/03/2017 · Updated 01/03/2017
Luk 10:1-24 (fokus 10:21-24)
Wat is nou so moeilik aan die evangelie dat slim mense dit nie kan verstaan nie? Om dit nog moeiliker te maak – hoekom kan kinders dit verstaan en nie slim mense nie (10:21)?
Die geheim lê by hoe kinders destyds was. In Jesus se tyd het mense gesê kinders is nog nie "vol" mense nie. Hulle is soos 'n glas (wat hulle basiese karakter is) wat eers met kennis (hulle opvoeding) "volgemaak" moes word voor hulle behoorlike volwasse mense kon wees. Hulle moes nog baie leer om die spel van die lewe reg te speel. Daarom moes die glas eers volgemaak word. Kinders moes daarom nie teëpraat nie – hulle moes soos 'n glas waarin water gegooi word, luister en leer. Kindwees beteken gehoorsaam wees.
Slim mense wil nie altyd luister of leer nie. Hulle wil praat en vooskryf. Hulle weet mos hoe… of so dink hulle. En so kan die Here nie werk nie – as jy sy kind wil wees, moet jy regtig kind wees.
As jy saam met Jesus wil loop, moet jy nie wil voorloop of voorskryf nie. Jy moet volg. Jy moet jou laat leer. Daar gaan dinge wees wat jy nie verstaan nie, maar nogtans sal jy moet volg. Jy sal gewillig en gehoorsaam moet wees, soos 'n glas waarin water gegooi word.